钦定古今图书集成/明伦汇编/氏族典/第035卷 > 《廖用贤尚友录》 > 龚万禄
## 钦定古今图书集成/明伦汇编/氏族典/第035卷 > 《廖用贤尚友录》 > 龚万禄

按《明外史龚万禄传》：“万禄，贵州人也。目不知书，有胆
志，膂力过人。尝从刘𬘩征杨应龙，先登海龙囤上官
署为守备，戍建武所。奢崇明反，众推万禄为游击将
军，主兵事。指挥李世勋名位先万禄，亦受节制，戮力
固守。崇明谋犯成都，惮万禄，牵其后，遣部将张令说
降。令因与万禄结绐崇明以降，崇明果遣他贼来戍”，
万禄胁降之，先后诱杀贼无算。乃微服走叙州，说副
使徐如珂曰：“贼精骑萃成都，留故巢者悉老弱。诚假
万禄万人，直捣其巢，彼必还兵救成都，围立解矣。”如
珂奇其计而不能用。及贼退去，寻悉众来攻，万禄邀
击十里外，兵少败还，城遂陷。世勋具衣冠再拜，率家
属自焚死。万禄手刃两妾、两孙，自刎不殊，乃握槊驰
出，大呼：“我龚万禄也，孰能追我者？”贼相视不敢逼，走
至叙州，乞师。巡抚朱燮元遂以兵复建武。会官军败
于江门，贼四面来攻，万禄力战三日，手刃数十人，与
子崇学并死。诏赠都督佥事。